
Αναλύοντας το πολιτικό χιούμορ της κρίσης: Ασυμβατότητες και αντιδράσεις

Η έρευνα του πολιτικού χιούμορ γενικά και των ανεκδότων ειδικότερα συνήθως επικεντρώνεται στο περιεχόμενό τους, το οποίο αναλύεται σε σχέση με τις κοινωνικοπολιτικές συνθήκες δημιουργίας και κυκλοφορίας τους (Badarneh 2011, Chen 2013). Έτσι, εντοπίζονται ασυμβατότητες που γίνονται αντιληπτές και αναπαρίστανται ως χιουμοριστικές σε σχέση πάντα με προηγούμενες καταστάσεις ή με το πώς θεωρείται ότι θα «έπρεπε» να είναι τα πράγματα. Η παρούσα ανακοίνωση προτείνει ότι αυτού του είδους η ανάλυση μπορεί να συμπληρωθεί από τις αυθόρμητες αντιδράσεις των ομιλητών/τριών που ανταλλάσουν τα ανέκδοτα, οι οποίες συνιστούν μεταπραγματολογικά σχόλια σχετικά με τις κοινωνικές λειτουργίες των κειμένων αυτών. Ο συνδυασμός αυτών των δύο πηγών πληροφόρησης, δηλαδή του περιεχομένου των ανεκδότων και των σχολίων πάνω σε αυτά, μπορεί να μας δώσει μια σφαιρικότερη εικόνα όσον αφορά τους λόγους παραγωγής των πολιτικών (ή άλλων) ανεκδότων και τις αξιολογήσεις που οδηγούν στη διάδοσή τους (Kramer 2011, Laineste 2011, Stewart 2013, Tsakona 2013).
Συγκεκριμένα, εξετάζεται ένα εκτεταμένο σώμα δεδομένων με ανέκδοτα για την ελληνική οικονομική κρίση και τις συνέπειές της στην ελληνική κοινωνία, τα οποία συλλέχθηκαν μέσω ηλεκτρονικής αλληλογραφίας από τον Ιανουάριο 2010 έως τον Δεκέμβριο 2013. Το σώμα συμπληρώνεται από τα αυθόρμητα γραπτά σχόλια που συνοδεύουν τα ανέκδοτα αυτά και αποτελούν ως αντιδράσεις των ομιλητών/τριών στο περιεχόμενό τους. Το μεν περιεχόμενο των ανεκδότων φωτίζει όψεις της καθημερινής ζωής και των προβλημάτων των ομιλητών/τριών, ενώ τα σχόλιά τους τις αντιλήψεις και τις αξιολογήσεις τους για τα κείμενα αυτά (Tsakona 2015).
Η ανάλυση ειδικά των μεταπραγματολογικών σχολίων δείχνει ότι οι ομιλητές/τριες αξιολογούν θετικά αυτού του είδους το χιούμορ και προσπαθούν μέσω των ανεκδότων να διασκεδάσουν ο/η ένας/μία τον/την άλλο/άλλη. Επίσης, τα θεωρούν «ρεαλιστικές» αναπαραστάσεις της κοινωνικοπολιτικής πραγματικότητας που τους/τις βοηθούν να αντεπεξέλθουν ψυχολογικά στις συνέπειες της κρίσης. Σε αντίθεση με ευρύτερα διαδεδομένες αντιλήψεις σχετικά με το πολιτικό χιούμορ, τα υπό εξέταση δεδομένα δεν φαίνεται να υποστηρίζουν ότι τα κείμενα αυτά αποτελούν για τους/τις ομιλητές/τριες κείμενα αντίστασης ή/και αφύπνισης.

